Xina: Cal alliberar els activistes del terratrèmol de Sichuan Noticies d'actualitat
Londres.- Quan s'inicia el judici previst contra Tan Zuoren per “incitar a la subversió del poder de l'Estat”, Amnistia Internacional ha demanat a les autoritats xineses que retirin les acusacions formulades per motius polítics contra ell i un altre activista per les víctimes del terratrèmol, Huang Qi, el judici del qual per delictes relatius a “secrets d'estat” es va celebrar la setmana passada, i que els posin tots dos en llibertat immediatament i sense condicions.
Tan Zuoren està acusat de difamar el Partit Comunista Xinès i el govern a través de la seva labor informativa a Internet sobre la forma com les autoritats han abordat la repressió de Tiananmen de 1989.
“Tant en els seus comentaris sobre la campanya repressiva de Tiananmen de 1989 com en la seva recerca de respostes per les morts esdevingudes en el terratrèmol de Sichuan el 2008, Tan Zuoren només ha exercit el seu dret a la llibertat d'expressió, garantit a la Constitució de la Xina –va afirmar Roseann Rife, directora adjunta del Programa Regional d'Amnistia Internacional per a Àsia i Oceania–. Equiparar-lo a un delicte de subversió no només priva dels seus drets a Tan Zuoren i a les víctimes a les quals ajuda i ret homenatge, sinó que a més constitueix una burla del dret i el procediment penal.”
Fonts locals opinen que la detenció de Tan Zuoren va tenir a veure amb la seva intenció de fer públic, en el primer aniversari del terratrèmol de Sichuan, ocorregut el maig de 2008, un informe independent sobre l'esfondrament d'edificis escolars, que va causar la mort de nombrosos estudiants. La caiguda dels edificis s'ha relacionat amb una presumpta corrupció en el procés d'edificació. Malgrat les reclamacions públiques perquè es porti a terme una investigació independent sobre aquests assumptes, les autoritats xineses han negat les acusacions de corrupció i construcció defectuosa i han mantingut en estricte secret el nombre de víctimes estudiantils, postergant l'anunci de la dada –5.335 estudiants morts– fins a quatre dies abans del primer aniversari del terratrèmol.
El judici contra Huang Qi, celebrat el 5 d'agost a porta tancada, es va acabar al cap de tres hores sense que es dictés sentència. El tribunal va prohibir les declaracions de testimonis en defensa de Huang Qi al·legant raons de “secret d'estat”. La policia el va sotmetre a interrogatoris de diverses hores de durada, de vegades privant-lo del son, en relació amb l'ajuda que havia prestat als progenitors d'estudiants que havien mort en el terratrèmol per emprendre accions legals contra les autoritats locals. Probablement el judici de Tan Zuoren estigui mancat de les mateixes garanties que el de Huang Qi.
“L'ajuda prestada per Huang Qi i Tan Zuoren a persones que van sobreviure al terratrèmol perquè poguessin obtenir rescabalament, així com la informació independent que ambdós van recaptar sobre el terratrèmol, només ha acostat l’objectiu de la reconciliació i la justícia. Les autoritats haurien de felicitar-se per aquestes accions dels activistes en comptes de dificultar la seva labor i sotmetre'ls a persecució” va afirmar Rife.